Ipabalelo mo tirong  e botlhokwa 
Babereki ba rotloeditswe go nna ba ipabaletse ka dinako tsotlhe go hema dikotsi tse di ka diragalang mo lefelong la tiro. Ba gakolotswe se mo thuto seka dipuisanong e e neng e rulaganyeditswe badiri ba lephata la Water Affairs kwa Mahalapye ka Labobedi. Thuto seka dipuisano e, e ne e le go tlhagisa badiri ka ipabalelo ya matshelo a bone le didirisiwa tsa mo tirong. Modiri wa lephata la Water Affairs, Rre Ngaparelang Makwete a re ba ne ba bona go le botlhokwa go tshwara thuto seka dipuisano e gore babereki ba tle ba itse ditsela tsa go itlhokomela mo dikotsing. Rre Makwete a re dithoto le tsone fa di sa bewe sentle di ka nna borai mo go bone mme e bile gape le tsone di ka senyega motlhofo. A re babereki ba tlhoka didirisiwa gore tiro ya letsatsi e tswelele, mme fa di senyegile tiro ga e tswelele le fa ba gobetse mo tirong, tiro le yone ga e tswelele. Modiri wa lephata la ditima molelo mo Mahalapye, Rre Moses Mokotedi o ne a bolelela babereki gore ba tshwanetse go nna le kitso ka didirisiwa tse ba di dirisang le gore ba tshwanetse go di dirisa jang. Rre Mokotedi a re ba lemogile gore Batswana fa go na le se se shang ba ya go kgobokana ko lefelong la tiragalo mme ba sa itse se se bakileng molelo. A re se se borai ka go ka nna ga thunya fa molelo o ntse o tsweletse go tswa fela gore o bakilwe ke eng. A re dithoto di tswanetse gore di bewe ka tsela e e leng gore fa molelo o ka tlhagoga, batho ba ka kgona go bona tsela ya go ka iphalotsa motlhofo le fa mosi o thibile. A re dilo di tshwana le dipampiri, dipeterole le diparafini ga di a tswanelwa go bewa go bapa ka di ka oketsa go kekela ga molelo. A re go tshwanetse ga nna le didirisiwa tsa go tima melelo tse di farologaneng go ya ka gore molelo o bakilwe ke eng, ka e mengwe e sa timiwe ka metsi jaaka bontsi bo dira. Rre Molatlhegi a re babereki le baeng ba tshwanetse go kwadisiwa malatsi otlhe fa ba goroga mo tirong gore e re fa dikago di ka sha ba bo ba kgona go bona gore a bangwe ga ba a kaelelwa mo teng ga dikago. O ne a ba gakolola gore ba nne le kitso ka thuso ya potlako gore mongwe ka bone fa a ka tlhagelwa ke kotsi ba itse gore ba ka mo thusa jang. Bokhutlo